open-index/open-wikipedia-markdown huggingface dataset:
Κωττουνιανό Ελληνομουσείο

Το **Κωττουνιανό Ελληνομουσείο** ήταν ελληνικό εκπαιδευτικό ίδρυμα στην Ιταλία του 17ου αιώνα. Ιδρύθηκε με πρωτοβουλία και κληροδότημα του Μακεδόνα λόγιου Ιωάννη Κωττούνιου, προς όφελος των Ελλήνων παίδων. Το ινστιτούτο αυτό διέθετε υποτροφία σε οκτώ Έλληνες σπουδαστές του Πανεπιστημίου της Πάδουας. Λειτούργησε μέχρι της κατάλυσης της Ενετικής Δημοκρατίας από τον Ναπολέοντα. Στο Κωττουνιανό Ελληνομουσείο δίδαξαν οι εξής:
* 1657 Ιλαρίων Κιγάλας ιερεύς
* 1669 Αρσένιος Καλούδης από την Κρήτη ιερομόναχος
* 1672 Νικόλαος Βαβούλης από την Κρήτη
* 1694 Γεώργιος Καλαφάτης Κυδώνιος
* 1703 Δημήτριος Βαβούλης ιερέας
* 1705 Νικόλαος Παπαδόπουλος Κομνηνός λατίνος που έγραψε την ιστορία του Γυμνασίου της Πάδουας
* 1716 Αντώνιος Στρατηγός από την Κρήτη
* 1758 Συμεών Στρατηγός από την Κρήτη
* 1760 Σπυρίδων Λούζης Κεφαλλονίτης
* 1771 Ιωάννης Λίτινος από τη Ζάκυνθο

Το 1797 το Ελληνομουσείο έπαψε να λειτουργεί. Το 1904 έγινε μια προσπάθεια επαναλειτουργίας με ανανέωση του Κωττουνιανού κληροδοτήματος, αλλά οι φοιτητικές παροχές ήταν ανεπαρκείς προς σπουδή στην Πάδουα. 
## Πηγές
*  
*  

## Εξωτερικοί σύνδεσμοι
*Κωττουνιάνο Ελληνομουσείο Παταβίου
Κατηγορία:Εκπαίδευση και έρευνα στη Πάντοβα

Κατηγορία:Ελληνικά σχολεία στην Ιταλία
Κωνσταντίνος Τζεχάνης

Ο **Κωνσταντίνος Τζεχάνης** ήταν Μακεδόνας λόγιος. Γεννήθηκε στη Μοσχόπολη και διδάχτηκε γράμματα και ποίηση υπό τον Θεόδωρο Καβαλιώτη. Αποδήμησε στην Ουγγαρία για χάρη του εμπορίου, αλλά γρήγορα εγκατέλειψε το εμπόριο για να συνεχίσει την μόρφωσή του στο Γυμνάσιο Μόδορ, αργότερα στο Γκαίτιγγεν, Παρίσι και Λονδίνο, τελικά στην Ολλανδία. Έγραψε μαθηματικά βιβλία και πολλά ποιήματα. 

## Πηγές
*  

Κατηγορία:Έλληνες λόγιοι του 18ου αιώνα
Κατηγορία:Έλληνες μαθηματικοί
Κατηγορία:Έλληνες ποιητές
Κατηγορία:Βλάχοι συγγραφείς
Μιχαήλ Δούκας

Ο **Μιχαήλ Δούκας** ήταν Μακεδόνας λόγιος. Γεννήθηκε στην Σιάτιστα και εκπαιδεύτηκε στην ελληνική γλώσσα από τον συμπολίτη του Μιχαήλ Παπαγεωργίου. Ο πατέρας του τον ανάγκασε να εγκαταλείψει τα γράμματα για να βγάλει λεφτά με το εμπόριο στη Βιέννη. Εκεί άρχισε να κάνει κήρυγμα, μέχρι που οι Αυστριακοί τον έστειλαν πίσω στην πατρίδα του. Εκεί ο πατέρας του για να τον συνεφέρει τον έκλεισε σε μοναστήρι στα Μετέωρα και μετά στο Άγιο Όρος. Απεβίωσε οικτρώς.

## Πηγές
*  

Κατηγορία:Έλληνες λόγιοι του 18ου αιώνα
Γεώργιος Σκαρλάτος

Ο **Γεώργιος Σκαρλάτος** ήταν Μακεδόνας λόγιος. Γεννήθηκε στη Ρεσίνα (Βρυσάκι) του Ρουμλουκίου (Καμπανία) Ημαθίας. Μετάφρασε από τα ιταλικά «περί τροφών», «περί ζώων ψυχής», «περί σελήνης οικουμένης» και από τα λατινικά τη «λογική» *(Logica, [[1745]])* του Γενουήνσιου (Antonio Genovesi). 

## Πηγές
*  

Κατηγορία:Έλληνες λόγιοι του 18ου αιώνα
Κατηγορία:Έλληνες μεταφραστές
Κάσιους

Το **κάσιους** (***Anacardium occidentale***, ***Ανακάρδιον το δυτικόν***) είναι δέντρο της οικογένειας των Ανακαρδιοειδών (Anacardiaceae). Προέρχεται από τη Βραζιλία και οι Πορτογάλοι εξερευνητές έφεραν το δέντρο σε άλλες χώρες. Σήμερα βρίσκεται στη Μοζαμβίκη, την Τανζανία, την Κένυα, την Ινδία και τη Βραζιλία.

Τα κάσιους είναι πλούσια σε μαγνήσιο. Το μαγνήσιο παίζει σημαντικό ρόλο σε πάρα πολλές λειτουργίες του οργανισμού, μέσα στις οποίες συμπεριλαμβάνονται ο μεταβολισμός και η σύνθεση λιπαρών και πρωτεϊνών. Είναι, επίσης, πλούσια σε χαλκό. Ο χαλκός προφυλάσσει από την οστεοπόρωση, ενώ παίζει σημαντικό ρόλο στην διατήρηση του κολλαγόνου μας και στην αντικατάστασή του. Το μαγνήσιό τους, τέλος, βοηθάει και αυτό τα οστά, καθώς ενισχύει την απορρόφηση του ασβεστίου από αυτά.

## Παραπομπές


## Εξωτερικοί σύνδεσμοι
* 
* 

Κατηγορία:Ανακαρδιοειδή
Κατηγορία:Κάρυα και ελαιούχοι σπόροι
Κατηγορία:Φαρμακευτικά φυτά της Νότιας Αμερικής
Κατηγορία:Τροπική γεωργία
Κατηγορία:Δέντρα
Κατηγορία:Ρητίνες
Κατηγορία:Φυτικά έλαια
Κατηγορία:Δρύπες
Κατηγορία:Οπωροφόρα δέντρα
Μένιππος

Ο **Μένιππος** (3ος αιώνας π.Χ.) ήταν κυνικός φιλόσοφος και σατιρικός συγγραφέας που γεννήθηκε στα Γάδαρα, αρχαία Ελληνική πόλη της Συρίας (*Μένιππος εκ Γαδάρων*). Τα έργα του, τα οποία δεν σώζονται σήμερα, επηρέασαν σημαντικά τα έργα του Βάρρωνα και του Λουκιανού. Η Μενίππεια σάτιρα πήρε το όνομα της από αυτόν.

## Βιογραφία
Λίγα είναι γνωστά για τη ζωή του Μένιππου. Γεννήθηκε στα Γάδαρα στην Κοίλη Συρία. Οι πηγές συμφωνούν πως υπήρξε δούλος, για κάποιον κάτοικο του Πόντου, τα πρώτα χρόνια της ζωής του. Παρόλα αυτά κατόρθωσε με κάποιον τρόπο να εξασφαλίσει την ελευθερία του και έζησε στη Θήβα. Ο Διογένης Λαέρτιος αναφέρει μία αμφισβητήσιμη ιστορία σχετικά με τη ζωή του Μένιππου, υποστηρίζοντας πως κατάφερε να αποκτήσει μεγάλη περιουσία ως τοκογλύφος, την έχασε, κατέρρευσε ψυχολογικά και αυτοκτόνησε.Ο Λουκιανός συγκαταλέγει τον Μένιππο μαζί με τον Αντισθένη, τον Διογένη, και τον Κράτη ως έναν από τους πιο σημαντικούς Κυνικούς της εποχής.

## Έργα
Αν και δεν σώζεται κανένα έργο του, γίνονται πολλές αναφορές σε αυτά από άλλους φιλοσόφους.

Σύμφωνα με τον Διογένη Λαέρτιο τα ακόλουθα έργα αποδίδονται στον Μένιππο:
* Νέκυια
* Διαθῆκαι
* Ἐπιστολαὶ κεκομψευμέναι ἀπὸ τῶν θεῶν προσώπου
* Πρὸς τοὺς φυσικοὺς καὶ μαθηματικοὺς καὶ γραμματικοὺς 
* Γονὰς Ἐπικούρου
* Τὰς θρησκευομένας ὑπ' αὐτῶν εἰκάδας

## Στην Ποπ Κουλτούρα
Μια φανταστική απεικόνιση του Μένιππου είναι πρωταγωνιστικός χαρακτήρας της σατιρικής κωμικής σειράς κινουμένων σχεδίων Ουκ αν λάβοις παρά του μη έχοντος.

## Δείτε επίσης
*Χάρωνος και Μενίππου
*Μενίππου και Χείρωνος

## Παραπομπές


## Εξωτερικοί σύνδεσμοι
*
*''Menippus'' - Ο διάλογος του Λουκιανού στον οποίο ο Μένιππος πάει στον Άδη.

 

Κατηγορία:Αρχαίοι Έλληνες φιλόσοφοι
Κατηγορία:Κυνικοί φιλόσοφοι
Κατηγορία:Αρχαίοι Έλληνες συγγραφείς
Κατηγορία:Αρχαίοι Έλληνες σατιρικοί ποιητές
Κατηγορία:Αρχαίοι Έλληνες σκλάβοι
Λυδία λίθος

thumb|Λυδία λίθος και φιαλίδια οξέος

Η **λυδία λίθος** είναι η κοινή ονομασία πετρώματος μαύρου χρώματος, το όνομα του οποίου προέρχεται από τη Λυδία της Μικράς Ασίας από όπου την εισήγαγαν αρχικά κατά την αρχαιότητα οι Έλληνες. Είναι είδος βασάλτη, ενός σκληρού πετρώματος που ετυμολογικά προέρχεται από την λέξη βάσανος.  

Η λυδία λίθος μπορεί να χρησιμοποιηθεί για τον προσδιορισμό της περιεκτικότητας κάποιου μετάλλου σε ένα κράμα. Ωστόσο, η τεχνική αυτή εφαρμόζεται κυρίως για την αξιολόγηση της καθαρότητας του χρυσού  

## Χρήση

Εάν συρθεί ένα κομμάτι χρυσού στην επιφάνεια της λυδίας λίθου, αφήνει ένα χαρακτηριστικό ίχνος. Όμως εάν συρθεί ένα κομμάτι όχι καθαρού χρυσού αλλά κράματος τότε η απόχρωση του χρώματος του ίχνους που αφήνει πάνω στην επιφάνεια της λυδίας λίθου είναι διαφορετική. Και ανάλογα με την περιεκτικότητα ενός κράματος σε χρυσό, το ίχνος αυτό έχει διαφορετική απόχρωση. Έτσι, αν η απόχρωση του ίχνους ενός κράματος συγκριθεί με τις αποχρώσεις ιχνών κραμάτων με γνωστή περιεκτικότητα, μπορεί να εκτιμηθεί η περιεκτικότητά του σε χρυσό με αρκετά ασφαλή τρόπο.
Επικουρικά γίνεται επάλειψη του ίχνους με οξύ προκαλώντας μεγαλύτερη αντίθεση του χρώματος των ιχνών του καθαρού και του ακάθαρτου μετάλλου.

Αυτή η τεχνική, γνωστή από την αρχαιότητα, χρησιμοποιήθηκε αρχικά στον ελληνικό χώρο για την εξακρίβωση της γνησιότητας τον χρυσών νομισμάτων, αλλά αργότερα επεκτάθηκε σχεδόν σε όλες τις περιπτώσεις όπου η διαπίστωση της περιεκτικότητας ενός κράματος σε χρυσό ήταν απαραίτητη. Ακόμα και σήμερα, χρυσοχόοι εκτιμούν την περιεκτικότητα χρυσών αντικειμένων σε καράτια με την ίδια μέθοδο. Με την εξέλιξη της τεχνολογίας, όμως, η λυδία λίθος όλο και συχνότερα απαντάται σε τεχνητή παρά σε φυσική μορφή, ή αντικαθίσταται με μεθόδους που δίνουν μετρήσεις με μεγαλύτερη ακρίβεια.

Μεταφορικά, η φράση "λυδία λίθος", λόγω της χρήσης του πετρώματος για πολλούς αιώνες ως εργαλείου εξακρίβωσης της καθαρότητας κραμάτων χρυσού, χρησιμοποιείται για να δηλώσει την έννοια της δοκιμασίας, του τρόπου ελέγχου, της εξακρίβωσης κτλ.

## Παραπομπές


Κατηγορία:Πετρώματα
Κατηγορία:Κοσμηματοποιία
Κατηγορία:Τεχνικές
Έλαφος

Το όνομα **Έλαφος** μπορεί να αναφέρεται:
*Στο ελάφι, θηλαστικό ζώο
*Στο Έλαφος (όρος) βουνό στη Φρυγία όπου σύμφωνα με τον Αριστοτέλη βρήκε τον θάνατο ο Αλκιβιάδης.
*Στους παρακάτω οικισμούς της Ελλάδας
**Έλαφος Ιωαννίνων
**Έλαφος Λάρισας
**Έλαφος Πιερίας

Κατηγορία:Αποσαφηνίσεις ελληνικών τοπωνυμίων
Δήμος Ελαφονήσου

Ο **Δήμος Ελαφονήσου** είναι Δήμος της Περιφερειακής Ενότητας Λακωνίας, στην Περιφέρεια Πελοποννήσου, που συστάθηκε το 2010 με το Πρόγραμμα «Καλλικράτης» και λειτουργεί από 01-01-2011. Με το ΦΕΚ 87Α - 07/06/2010, η **Κοινότητα Ελαφονήσου**, αναγνωρίσθηκε σε Δήμο Ελαφονήσου και έδρα παρέμεινε η **[[Ελαφόνησος]]** (νησίδα).

## Απογραφές πληθυσμού

## Διοικητική διαίρεση

## Διοικητικές μεταβολές

## Κοινοτάρχες - Δήμαρχοι

## Εξωτερικοί σύνδεσμοι
* Δήμος Ελαφονήσου (ιστότοπος Δήμου Ελαφονήσου)

## Παραπομπές


Κατηγορία:Δήμοι της Περιφέρειας Πελοποννήσου
Κατηγορία:Δήμοι της περιφερειακής ενότητας Λακωνίας
Χένρικ Κασπέρτσακ

Ο **Χένρικ Βόιτσεχ Κάσπερτσακ** (πολωνικά: *Henryk Wojciech Kasperczak*), γεννημένος στις 10 Ιουλίου 1946 στο Ζάμπρζε, είναι Πολωνός πρώην ποδοσφαιριστής και νυν προπονητής.
 
Ως παίκτης ο Κάσπερτσακ συμμετείχε σε δύο Παγκόσμια Κύπελλα με την εθνική ομάδα της Πολωνίας, κερδίζοντας την 3η θέση στη διοργάνωση του 1974, καθώς επίσης κι ένα ασημένιο μετάλλιο το 1976, στους Θερινούς Ολυμπιακούς Αγώνες του Μόντρεαλ στον Καναδά. Ως προπονητής απόλαυσε τις μεγαλύτερες επιτυχίες του στο Αφρικανικό Κύπελλο των Εθνών, όπου εξασφάλισε τη 2η θέση με την ομάδα της Τυνησίας το 1996, την 3η με την Ακτή Ελεφαντοστού το 1994 και την 4η θέση με το Μάλι το 2002. Τη σεζόν 2010-11 ο Κάσπερτσακ βρέθηκε στην Ελλάδα, όπου χρημάτισε για κάποιους μήνες (9/2010-3/2011) προπονητής της Καβάλας.

## Παραπομπές


## Εξωτερικοί σύνδεσμοι
* Χένρικ Κάσπερτσακ στο 90minut.pl 

Κατηγορία:Πολωνοί ποδοσφαιριστές
Κατηγορία:Πολωνοί προπονητές ποδοσφαίρου
Κατηγορία:Ποδοσφαιριστές Εθνικής Πολωνίας
κ
Κατηγορία:Ποδοσφαιριστές Παγκοσμίου Κυπέλλου 1978
Κατηγορία:Ποδοσφαιριστές Παγκοσμίου Κυπέλλου 1974
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Λέγκια Βαρσοβίας
Κατηγορία:Προπονητές ποδοσφαίρου ΦΚ Μετς
Κατηγορία:Προπονητές ποδοσφαίρου ΑΣ Σαιντ-Ετιέν
Κατηγορία:Προπονητές ποδοσφαίρου Μονπελιέ ΕΣΚ
Κατηγορία:Προπονητές ποδοσφαίρου ΡΚ Στρασμπούρ
Κατηγορία:Προπονητές ποδοσφαίρου Εθνικής Ακτής Ελεφαντοστού
Κατηγορία:Προπονητές ποδοσφαίρου ΣΚ Μπαστιά
Κατηγορία:Προπονητές ποδοσφαίρου Λιλ ΟΣΚ
Κατηγορία:Προπονητές ποδοσφαίρου Αλ Γουάσλ
Κατηγορία:Προπονητές ποδοσφαίρου Εθνικής Τυνησίας
Κατηγορία:Προπονητές ποδοσφαίρου Εθνικής Σενεγάλης
Κατηγορία:Προπονητές ποδοσφαίρου Εθνικής Μάλι
Κατηγορία:Προπονητές ποδοσφαίρου Εθνικής Μαρόκου
Κατηγορία:Προπονητές ποδοσφαίρου Α.Ο. Καβάλα
Κατηγορία:Προπονητές ποδοσφαίρου Βίσλα Κρακοβίας
Κατηγορία:Προπονητές ποδοσφαίρου Γκούρνικ Ζάμπζε
Κατηγορία:Ποδοσφαιριστές Εκστρακλάσα
Κατηγορία:Προπονητές Παγκοσμίου Κυπέλλου Ποδοσφαίρου 1998
Κατηγορία:Ποδοσφαιριστές στους Θερινούς Ολυμπιακούς Αγώνες 1976
Άγιος Στυλιανός

Ο **Άγιος Στυλιανός** είναι Μικρασιάτης άγιος που έζησε μεταξύ 4ου και 6ου αιώνα. Γεννήθηκε στην Αδριανούπολη Παφλαγονίας της Μικράς Ασίας. 

## Βίος
Οι ιστορικές πληροφορίες που διαθέτουμε για τον βίο του είναι πενιχρές. Γεννήθηκε στην Αδριανούπολη Παφλαγονίας της Μικράς Ασίας. Μόλις ενηλικιώθηκε, μοίρασε την πατρική του περιουσία στους φτωχούς και έζησε σε ερημικό τόπο με νηστεία και επίμονη άσκηση μέσα σε σπήλαιο. Απέκτησε, με τα χρόνια, φήμη κυρίως για την θαυματουργή του προσευχή που βοηθούσε πολλές γυναίκες όταν δεν τεκνοποιούσαν. Έτσι ο Άγιος καθιερώθηκε ως προστάτης των νηπίων και θεραπευτής των παιδικών ασθενειών. Πέθανε στην Παφλαγονία, άγνωστο πότε. Η Ορθόδοξη Εκκλησία τιμά τη μνήμη του στις 26 Νοεμβρίου.

## Εικονογραφία
Η ιαματική θαυματουργία του Αγίου πέρασε και στην εικαστική απόδοση του αγίου: σε βυζαντινές και κυρίως μεταβυζαντινές εικόνες παρουσιάζεται
ως γέροντας που κρατά με το αριστερό του χέρι σπαργανωμένο βρέφος και με το δεξί ειλητάριο στο οποίο αναγράφεται, *ΠΑΙΔΩΝ ΦΥΛΑΞ ΠΕΦΥΚΑ (ΑΛΛΑ) ΘΕΟΥ ΤΟ ΔΩΡΟΝ*

## Λαογραφία
Από παρετυμολογία του ονόματός του πιστεύεται ότι αυτός , δηλαδή ενισχύει την υγεία των παιδιών. Γι' αυτό κατά την εορτή του οι μητέρες των βρεφών και των άλλων παιδιών απέχουν από κάθε δραστηριότητα. Έτσι στην Ικαρία τα σπίτια έχουν την εικόνα του αγίου και όταν αρρώσταινε κάποιο παιδί λειτουργούσαν την εικόνα και σταύρωναν με αυτήν το παιδί. Στην Κρήτη οι γονείς των παιδιών τα οποία πεθαίνουν, ονομάζουν το νεογέννητο μετά το θάνατο του παιδιού, *Στυλιανό* ή *Στυλιανή*. Σε κάποια, πάλι, ασθένεια, μπορούσε το όνομα να αλλάξει σε *Στυλιανός*. Εξαιρετικά διαδεδομένο είναι, κυριως ανάμεσα στους Θράκες αλλά και στους Βλάχους, το όνομα *Στέργιος* ως παραλλαγή του *Στέλιος,* το οποίο δίδεται κατόπιν τάματος για ευτοκία από επίτοκες γυναίκες, οι οποίες νωρίτερα δεν μπόρεσαν να αποκτήσουν παιδιά.

Οι αντιλήψεις αυτές για τον Άγιο Στυλιανό, είναι ακόμη και σήμερα διαδεδομένες μεταξύ των πιστών. Πιστεύεται ότι ο Άγιος ενισχύει την υγεία των νηπίων, των οποίων θεωρείται φύλακας. Στην Ελλάδα τη μέρα της εορτής του γιορτάζουν κατά παράδοση και αυτοί που έχουν το όνομα Στέργιος.

## Παραπομπές


## Βιβλιογραφία
* αρχιμ. Γεώργιος Χρυσοστόμου, Ο Άγιος Στυλιανός ως θεραπευτής παιδικών ασθενειών, Βελλά-Επιστημονική Επετηρίδα,τομ.Β (2003),σελ.43-53

Στυλιανός
Κατηγορία:Παφλαγονία
Κατηγορία:Βυζαντινοί του 6ου αιώνα
Κατηγορία:Βυζαντινοί Μικρασιάτες
Κατηγορία:Μικρασιατικός Ελληνισμός
Πρωτάθλημα πετοσφαίρισης Α1 εθνικής κατηγορίας ανδρών 2002-2003

Το πρωτάθλημα βόλεϊ ανδρών της περιόδου 2002–03, ήταν η δέκατη τρίτη διοργάνωση από την καθιέρωση της Α1 Εθνικής και το 35ο συνολικά εθνικό πρωτάθλημα. Πρωταθλητής αναδείχθηκε ο Ολυμπιακός για πέμπτη φορά σε έξι χρόνια και για 22η συνολικά στην ιστορία του. Στην Α2 Εθνική υποβιβάστηκαν ο Πανελλήνιος και η Ολυμπιάδα Πατρών.

## Οι ομάδες

## Κανονική περίοδος
### Βαθμολογία

### Αποτελέσματα

## Play out
#### <u>(9) Ορεστιάδα</u> − (12) Ολυμπιάδα Πατρών (3–0)
2-0 από την κανονική περίοδο.

#### (10) Πανελλήνιος − <u>(11) Ο.ΠΕ. Ρεθύμνου</u> (2–3)
1-1 από την κανονική περίοδο

## Play off
### Θέσεις 5–8
#### <u>(5) ΠΑΟΚ</u> − (8) Ε.Α. Πατρών (2–1)

#### <u>(6) Άρης</u> − (7) Εθνικός Αλεξανδρούπολης (2–0)

### Θέσεις 5–6
#### <u>(5) ΠΑΟΚ</u> − (6) Άρης (2–1)

### Ημιτελικοί
#### <u>(1) Ολυμπιακός</u> − (4) Παναθηναϊκός (2–0)

#### <u>(2) Ηρακλής</u> − (3) Α.Ε. Νίκαιας (2–1)

### Μικρος τελικός
#### (3) Α.Ε. Νίκαιας − <u>(4) Παναθηναϊκός</u> (0–2)

### Μεγάλος τελικός
#### <u>(1) Ολυμπιακός</u> − (2) Ηρακλής (3–0)

## Τελική κατάταξη

## Εξωτερικοί σύνδεσμοι
*Αθλητική Ηχώ, Ιστορικό αρχείο 1945-2007
*Αποτελέσματα κανονικής περιόδου Ιστότοπος archive.sport.gr
*Τελική βαθμολογία Galanis Sports Data
*Αποτελέσματα play off και play out Ιστότοπος archive.sport.gr



2002 2003
Κατηγορία:Πετοσφαίριση το 2002
Κατηγορία:Πετοσφαίριση το 2003
Κομμουνιστικό Κόμμα Ηνωμένων Πολιτειών της Αμερικής

Το **Κομμουνιστικό Κόμμα ΗΠΑ** (αγγλικά: *Communist Party USA ή *'CPUSA**') είναι ένα κομμουνιστικό κόμμα στις Ηνωμένες Πολιτείες της Αμερικής το οποίο ιδρύθηκε το 1919. Το κόμμα προήλθε από το Σοσιαλιστικό Κόμμα Ηνωμένων Πολιτειών.

Στήριξε τη Σοβιετική Ένωση και υιοθέτησε τον Σταλινισμό, καθώς και την ιδέα για την επιβολή Δικτατορίας του προλεταριάτου. Λίγο καιρό αφότου ιδρύθηκε το κόμμα, άρχισαν διώξεις εναντίον μελών του, πράγμα που ανάγκασε τα μέλη του να δρουν κρυφά. Το κόμμα συμμετείχε στη 2η σύνοδο της Comintern. Με την Παγκόσμια οικονομική ύφεση του 1929 και την άνοδο του Φασισμού, δημιουργήθηκε η ευκαιρία για αύξηση της δημοσιότητας του κόμματος. Το Κομμουνιστικό Κόμμα Ηνωμένων Πολιτειών υπερασπίστηκε τα δικαιώματα μειονοτήτων και ειδικότερα των Αφροαμερικανών. Επίσης, έγιναν διώξεις σε μέλη του κόμματος και κατά τη διάρκεια της έξαρσης του Μακαρθισμού. Ακόμα, δήλωσε την αντίθεσή του στον Πόλεμο του Βιετνάμ.

Κατά την περίοδο 1959-2000, αρχηγός του κόμματος ήταν ο Γκας Χολ, ο οποίος ήταν στενός συνεργάτης του Λεονίντ Μπρέζνιεφ και, με τον θάνατό του το 2000, το κόμμα στράφηκε στον Δημοκρατικό σοσιαλισμό. Το Κόμμα συμμετείχε στις Αμερικάνικες προεδρικές εκλογές από το 1924 έως το 1984, εκτός από τις χρονιές 1948 και 1952.

Από τις 15 Ιουνίου 2014, αρχηγός του κόμματος είναι ο Τζον Μπάχτελ.

## Παραπομπές



## Εξωτερικοί σύνδεσμοι
* 

Κατηγορία:Κομμουνιστικά κόμματα στις Ηνωμένες Πολιτείες
Επιφάνιος (λόγιος)

Ο **Επιφάνιος** ήταν Έλληνας λόγιος. Έμαθε γράμματα και σπούδασε στη Σχολή των Δεσποτών. Αποδήμησε στη Βενετία για να ασχοληθεί μαζί με τον αδερφό του, Γεώργιο, με το εμπόριο. Ευδοκίμησε και πλούτισε, ενώ κέρδισε την εκτίμηση της ελληνικής κοινότητας, η οποία τον ανάδειξε τέσσερις φορές επιστάτη (guardiano). Εμψύχωσε πολλούς συγγραφείς και τους παρότρυνε να εκδώσουν τα βιβλία τους χάρη της εθνικής αναγέννησης. Είχε μεγάλη επιθυμία και ζήλο να εκσυγχρονίσει την υπόδουλη Ελλάδα, και γι' αυτό ίδρυσε στα Γιάννενα και στην Αθήνα σχολή που έφερε το όνομά του.

## Δείτε επίσης
*Σχολή Επιφανίου Ηγουμένου

## Πηγές
*  

Κατηγορία:Έλληνες λόγιοι
Σχολή Επιφανίου Ηγουμένου

Η **Σχολή Επιφανίου Ηγουμένου** ήταν από τις πιο ονομαστές σχολές των Ιωαννίνων. Ονομαζόταν *Μικρή* σε αντίθεση προς την *Μεγάλη* σχολή του Εμμανουήλ Γκιούμα που ιδρύθηκε αργότερα. Μια άλλη, συνώνυμη σχολή υπήρχε και στην Αθήνα, της οποίας ιδρυτής ήταν επίσης ο Επιφάνιος.  

Ιδρύθηκε το 1648 από τον Ηγούμενο Επιφάνιο που είχε αποδημήσει στην Βενετία και λειτούργησε ως το 1758. Πρώτος διδάσκαλος χρημάτισε ο Κερκυραίος Σπυρίδων Τριανταφύλλου, ο οποίος είχε τόσο μεγάλη φήμη, ώστε και αλλόθρησκοι μαθητές φοιτούσαν στην σχολή. Μετά τον θάνατό του το 1671 τον διαδέχτηκε ο Λεοντάρης Γλυκύς, αδελφός του τυπογράφου Νικολάου στην Βενετία. Επόμενος διδάσκαλος ήταν ο Παρθένιος Κατσούλης, λόγιος και συγγραφέας. Άλλοι λαμπροί διδάσκαλοι έγιναν ο Μπαλάνος Βασιλόπουλος, ο Τρύφων από το Μέτσοβο, ο Αναστάσιος Μπαλάνος και ο Κοσμάς Οικονόμος Ιωαννίνων. Η σχολή αργότερα περιέπεσε σε οικονομική δυσχέρεια και αδιέξοδο, και έπαψε να λειτουργεί.

## Πηγές
*  

Κατηγορία:Εκπαιδευτικά ιδρύματα στα Ιωάννινα
Κατηγορία:Ελληνικά σχολεία κατά την Τουρκοκρατία
Σχολή Εμμανουήλ Γκιούμα

Η **σχολή Εμμανουήλ Γκιούμα** ήταν από τις πιο φημισμένες σχολές των Ιωαννίνων. Είναι γνωστή επίσης με τις ονομασίες **Μπαλαναία Σχολή**, **Μεγάλη Σχολή** και **Πρώτη Σχολή των Ιωαννίνων**.
## Ιστορική αναδρομή
Ιδρύθηκε το 1676 από τον Γιαννιώτη Εμμανουήλ Γκιούμα, που ήταν έμπορος στη Βενετία. Περίπου 20 χρόνια μετά την ίδρυσή της η εν λόγω Σχολή εμπλουτίστηκε με βιβλία από τον επίσης Γιαννιώτη Γεώργιο Ντίλιο. Το 1734 ο Λάμπρος Μαρούτσης έδωσε 5.000 δουκάτα προκειμένου να προστεθεί στη Σχολή *καθέδρα ιερών και κοσμικών επιστημών, ελληνιστί τε και λατινιστί παραδιδομένων*. 

Η Σχολή διευθύνονταν από τριμελή επιτροπή και εξαρτιόταν από το Οικουμενικό Πατριαρχείο. Πρώτος σχολάρχης ήταν ο ιερομόναχος Βησσαρίων Μακρής, μαθητής του Αλέξανδρου Μαυροκορδάτου. Στη συνέχεια σχολάρχες έγιναν ο Μαζαράκης, οι ιερείς Γεώργιος Σουγδουρής και Αναστάσιος Παπαβασιλείου, ο Μεθόδιος Ανθρακίτης και για περισσότερα από 100 χρόνια τα μέλη της οικογένειας Μπαλάνων Μπαλάνος Βασιλόπουλος, Κοσμάς Μπαλάνος, Κωνσταντίνος Μπαλάνος (ο οποίος ονόμασε τη Σχολή *Αρχιγυμνάσιον*) και Αναστάσιος Μπαλάνος, από τους οποίους η σχολή έμεινε γνωστή και ως **Μπαλαναία**. Τελευταίος διδάσκαλος ήταν ο Αναστάσιος Μπαλανίδης. Οι μαθητές της Σχολής ήταν οικότροφοι και είχαν δωρεάν βιβλία και γραφική ύλη. Στη Σχολή φοίτησε ο Ναουσαίος Αναστάσιος Μιχαήλ, ο πρώτος Έλληνας λόγιος και επιστήμονας που καταξιώθηκε στην Ευρώπη.

Το 1820 ο Αλή Πασάς, ενώ τον πολιορκούσαν τα στρατεύματα του Σουλτάνου στα Ιωάννινα, προκειμένου να έχει ανοιχτό πεδίο βολής, διέταξε τον εμπρησμό της πόλης με αποτέλεσμα και την ολοσχερή καταστροφή της Σχολής και της βιβλιοθήκης της, στην οποία υπήρχαν μεταξύ άλλων σπάνια και πολύτιμα χειρόγραφα Ελλήνων συγγραφέων και Πατέρων της Εκκλησίας. Μετά την καταστροφή της η *Μπαλαναία Σχολή* δεν ξαναλειτούργησε.

Από την *Μπαλαναία Σχολή* αποφοίτησαν μεταξύ άλλων ο μητροπολίτης Αθηνών Μελέτιος και ο μητροπολίτης Καμπανίας Θεόφιλος.

## Αναφορές


## Πηγές
*Εγκυκλοπαίδεια Πάπυρος Λαρούς Μπριτάνικκα, τ.37

*  

Κατηγορία:Εκπαιδευτικά ιδρύματα στα Ιωάννινα
Κατηγορία:Ελληνικά σχολεία κατά την Τουρκοκρατία
Ελληνικές δημοτικές εκλογές 1850

Οι δημοτικές εκλογές του 1850 άρχισαν στις 10 Ιουλίου, διακόπηκαν μετά από λίγες ημέρες, επαναλήφθηκαν στις 20 Σεπτεμβρίου και τερμάτισαν στις 2 Οκτωβρίου. Οι επεμβάσεις και παρανομίες εκ μέρους της κυβέρνησης ήταν τόσο πρωτοφανείς που οι εφημερίδες διαμαρτυρήθηκαν έντονα, και με τους χειρότερους χαρακτηρισμούς. 

## Πηγές
* 

1850
Περικλής Ζαχαρίτσας

Ο **Περικλής Ζαχαρίτσας** ήταν Έλληνας πολιτικός, που διετέλεσε δήμαρχος Αθηναίων. Αρχικά ήταν τρίτος πάρεδρος, ανέλαβε όμως τα δημαρχιακά καθήκοντα όταν πέθανε ο δήμαρχος Εμμανουήλ Κουτσικάρης. Διετέλεσε δήμαρχος το 1865 - 1866 επί διαστήματος επτά μηνών, χωρίς να εκτελέσει ουδεμία αξία λόγου δημοτική εργασία. Γενικά η δημοτική περίοδος από το 1863 ως το 1866 χαρακτηρίζεται από την πλήρη εξάρθρωση της διοικητικής μηχανής, την μακρά έλλειψη Δημοτικού Συμβουλίου, ενώ ούτε προϋπολογισμός, ούτε και απολογισμός διαχειρίσεως γινόταν. Οι λογαριασμοί ως επι το πλήστον δεν πληρώνονταν και τα χρέη του Δημοσίου σχεδόν διπλασιάστηκαν. Οι δημοτικοί υπάλληλοι εκτελούσαν εισπράξεις και πληρωμές χωρίς την γνώση του Δήμαρχου, ενώ και ο Δήμαρχος διέταζε πληρωμές χωρίς να ενημερώνει τον Νομάρχη. 

Στην επταμηνία του Ζαχαρίτσα ο φωτισμός της Αθήνας ήταν ανεπαρκής, οι βλάβες των δρόμων δεν επιδιορθώνονταν, σημειώθηκε έλλειψη νερού και η καθαριότητα παραμελήθηκε. 

## Πηγές
*  

Κατηγορία:Δήμαρχοι Αθηναίων
Ελληνικές δημοτικές εκλογές 1866

Οι **δημοτικές εκλογές του 1866** ήταν οι πρώτες που έγιναν με τον νέο νόμο, ο οποίος όριζε ότι η εκλογή του Δημάρχου, των Δημαρχικών Παρέδρων και του Δημοτικού Συμβουλίου να γίνεται συγχρόνως και δι´ αμέσου εκλογής. Οι εκλογές πραγματοποιήθηκαν με μοναδική ησυχία και τάξη. Η κυβέρνηση απέφυγε εντελώς να αναμειχθεί, αφήνοντας ανεπηρέαστη τη συνείδηση του πολίτη. 

Οι εκλογές άρχισαν στις 31 Μαρτίου και τελείωσαν στις 3 Απριλίου.

## Πηγές
*  

1866
Ελληνικές δημοτικές εκλογές 1870

Οι **δημοτικές εκλογές του 1870** άρχισαν στις 12 και τελείωσαν στις 15 Μαρτίου 1870. Πραγματοποιήθηκαν με μεγάλη ησυχία και τάξη. 

## Πηγές
*  

1870
Νικόλαος Ζαχαρίτσας

Ο **Νικόλαος Ζαχαρίτσας** (1801 - 1866) ήταν Έλληνας πολιτικός, που διετέλεσε δήμαρχος Αθηναίων. Διορίστηκε με διάταγμα του βασιλέα στις 12 Νοεμβρίου 1850 και διετέλεσε δήμαρχος για εννέα μήνες ως το 1851. Λόγω του τεταμένου μικροκομματικού πολιτικού κλίματος και των συνεχών μικρολογιών, το έργο του υπήρξε φτωχό σε πράξεις. Τα αναγκαία δημοτικά έργα που προτάθηκαν με τον προϋπολογισμό έμειναν άπρακτα, ο προϋπολογισμός αποδείχτηκε λανθασμένος και απραγματοποίητος.  Ο δήμαρχος πολλές φορές εκτελούσε έργα χωρίς την γνωμοδότηση του Συμβουλίου. Ο Ζαχαρίτσας παύτηκε με Βασιλικό Διάταγμα, κατόπιν συκοφαντίας για δήθεν έκδοση ψευδών πιστοποιητικών δημοτών.

## Παραπομπές


## Πηγές
*  

Κατηγορία:Δήμαρχοι Αθηναίων
Ένωση Σπάρτακος

Η **Ένωση Σπάρτακος** (γερμ. *Spartakusbund*, Σπάρτακουσμπουντ), γνωστή και ως **Σπαρτακιστική Ομοσπονδία**, ή απλώς **Σπαρτακιστές** ήταν ένα αριστερό Μαρξιστικό επαναστατικό κίνημα που δημιουργήθηκε στη Γερμανία στη διάρκεια του Α' Παγκοσμίου Πολέμου. Το κίνημα ονομάστηκε έτσι από τον Σπάρτακο, ηγέτη της μεγαλύτερης εξέγερσης δούλων της Ρωμαϊκής Δημοκρατίας. Ιδρύθηκε από τον Καρλ Λίμπκνεχτ, τη Ρόζα Λούξεμπουργκ, την Κλάρα Ζέτκιν, και άλλους στους κόλπους, αρχικά, της γερμανικής Σοσιαλδημοκρατίας. 

Το κίνημα των Σπαρτακιστών μετονομάστηκε σε Κομμουνιστικό Κόμμα Γερμανίας (KPD) το 1919, όταν έγινε μέλος της Κομιντέρν. Το κίνημα δραστηριοποιήθηκε ιδιαίτερα το 1918-19 όταν επιχείρησε να υποκινήσει επανάσταση μέσω διακίνησης παράνομων υπονομευτικών εντύπων, όπως ήταν η εφημερίδα *Spartakusbriefen*. Η επανάσταση τερματίστηκε βίαια μετά από επιθέσεις του εθνικιστικού κινήματος Φράικορπς (Freikorps), τα οποία βασάνισαν και εκτέλεσαν τον Καρλ Λίμπκνεχτ και τη Ρόζα Λούξεμπουργκ.

Κατηγορία:Ιστορία της Γερμανίας
Ελληνικές δημοτικές εκλογές 1874

Οι **δημοτικές εκλογές του 1874** άρχισαν στις 4 και τελείωσαν στις 8 Ιανουαρίου 1874. 

## Πηγές
*  

1874
Ελληνικές δημοτικές εκλογές 1879

Οι **δημοτικές εκλογές του 1879** πραγματοποιήθηκαν στις 8 Απριλίου 1879. Διενεργήθηκαν υπό την τροποποίηση του νόμου περί δημαιρεσιών, που τώρα καθόριζε την διάρκεια της εκλογής όλων των δημοτικών αρχών, δηλαδή Δημάρχου, Παρέδρων και Δημοτικών Συμβούλων σε μια μόνο μέρα, και να παρίσταται δικαστικός αντιπρόσωπος. Οι εκλογές χαρακτηρίστηκαν από πεισματώδη προεκλογική εκστρατεία και πρωτοφανείς για τον καιρό εκείνο ενέργειες. Από τότε θεσμοποιήθηκαν οι διαδηλώσεις και οι ψηφοθηρικές εκδρομές. 

## Πηγές
*  

1879
Ελληνικές δημοτικές εκλογές 1883

Οι **δημοτικές εκλογές του 1883** είχε οριστεί να γίνουν στις 8 Μαΐου, μεταφέρθηκαν όμως στις 3η Ιουλίου 1883. 

Οι εκλογές μέχρι τότε δεν γίνονταν μια ορισμένη μέρα, αλλά όπως καθόριζε κάθε φορά η Κυβέρνηση. Δια Νόμου το 1883 ορίστηκε πλέον οι περίοδοι των Δημοτικών Αρχών να λήγουν στις 30 Σεπτεμβρίου κάθε τετραετία και οι εκλογές να γίνονται την πρώτη Κυριακή του Ιουλίου.

## Πηγές
*  

1883
Δημήτριος Σηλυβριώτης

Ο **Δημήτριος Σηλυβριώτης** (1839 - 1919) διετέλεσε δήμαρχος Αθηναίων το 1894-95.
Αρχικά ήταν Α' Δημαρχικός Πάρεδρος και ανέλαβε καθήκοντα Δημάρχου μετά τον θάνατο του Μιχαήλ Μελά. Η θητεία του που διήρκεσε δεκατρείς μήνες εκτέλεσε με επιτυχία τις απαραίτητες τρέχουσες ενέργειες, ιδίως στα ζητήματα ύδρευσης και αποχέτευσης, και των αναγκαίων αγορών για τα έργα αυτά. Κατά το μονοετές αυτό διάστημα εκδόθηκαν επίσης πολλά ψηφίσματα διαρρυθμίσεως του σχεδίου της πόλεως κατόπιν αποφάσεων του Υπουργείου των Εσωτερικών. 
## Πηγές
*  

## Εξωτερικοί σύνδεσμοι
* Βιογραφικό στο "Μικρό Ρωμηό"

Κατηγορία:Δήμαρχοι Αθηναίων
Δημήτρης Σταρόβας

Ο **Δημήτρης Σταρόβας** (Θεσσαλονίκη, 10 Απριλίου 1963) είναι Έλληνας ηθοποιός, καλλιτέχνης, κιθαρίστας και παρουσιαστής.

## Βιογραφία
Γεννήθηκε στη Θεσσαλονίκη. Το αρχικό του επώνυμο ήταν Λαγαρίας, το οποίο είχε πάρει από τη μητέρα του καθώς ο πατέρας του δεν δέχτηκε να την παντρευτεί και απομακρύνθηκε από αυτήν πριν εκείνος γεννηθεί. Αργότερα, έλαβε το επώνυμο Σταρόβας από τον πατριό του. 

Έχει συμμετάσχει ως guest star σε διάφορες τηλεοπτικές σειρές. Παρουσίασε με τον Στάθη Παναγιωτόπουλο την εκπομπή μαγειρικής «Νηστικό αρκούδι» στη ΝΕΤ. Είναι από τα βασικά μέλη της μουσικής, κωμικής μπάντας «Άγαμοι Θύται» μαζί με τους Ιεροκλή Μιχαηλίδη, Ρούλα Μανισάνου και Θοδωρή Αθερίδη. Δεξιοτέχνης της ηλεκτρικής κιθάρας.

## Προσωπική ζωή
Νυμφεύθηκε δύο φορές ενώ από το 2016 έχει σχέση με την Άννα Σταθάκη. Έχει αποκτήσει μια κόρη, την Εβελίνα, που γεννήθηκε το 2004.

Eίναι υποστηρικτής του Ηρακλή Θεσσαλονίκης.

## Παραπομπές


Κατηγορία:Έλληνες τραγουδιστές
Κατηγορία:Έλληνες παρουσιαστές
Κατηγορία:Έλληνες τηλεπαρουσιαστές
Κατηγορία:Έλληνες κωμικοί
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί φωνής
Περιβαλλοντική αρχαιολογία

Με τον όρο **περιβαλλοντική αρχαιολογία** εννοείται εκείνος ο κλάδος της αρχαιολογίας που ασχολείται με την ανάλυση των περιβαλλοντικών καταλοίπων στις αρχαιολογικές θέσεις. Ως ιδιαίτερος κλάδος αναδύθηκε στη δεκαετία 1970 και κατέστη σταδιακά απαραίτητο στοιχείο σε κάθε αρχαιολογική έρευνα πεδίου. Το θεωρητικό της σώμα βασίζεται κυρίως σε γεωλογικές και βιολογικές θεωρίες και πρακτικές.

## Το πλαίσιο
Η διαδικασία της περιβαλλοντικής έρευνας στην αρχαιολογία ξεκινά με την αναγνώριση, τον καθορισμό και την οργάνωση του χώρου. Τα αρχαιολογικά κατάλοιπα με ταξινομούνται σε κατανοήσιμες ακολουθίες που παράγονται από τη χωρική ανάλυση, με τρόπο ώστε τα τέχνεργα να παρέχουν πληροφορίες για την ανθρώπινη δραστηριότητα στο περιβάλλον, κατά την περίοδο κατάληψης μιας συγκεκριμένης αρχαιολογικής θέσης. Ο νόμος της υπέρθεσης είναι η ουσιαστική γεωλογική έννοια πάνω στην οποία στηρίζονται τα διάφορα ταξινομητικά συστήματα της περιβαλλοντικής αρχαιολογίας, προκειμένου να αντλήσουν πληροφορία από τη στρωματογραφική ανάλυση μιας αρχαιολογικής θέσης

## Παραπομπές και σημειώσεις


## Βιβλιογραφία
*Branch, Nick *et al*, 2005, *Environmental Archaeology, Theoretical and Practical Approaches* Oxford University Press, Oxford  & New York ISBN 978-0-340-80871-9
*Challinor, John 1973, *A dictionary of geology*, University of Wales Press, Cardiff, ISBN 0708305342

Κατηγορία:Αρχαιολογία
Κατηγορία:Κλάδοι της αρχαιολογίας
Κατηγορία:Περιβαλλοντικές επιστήμες
Παναγής Κυριακός

Ο **Παναγής Κυριακός** (1829-1901) ήταν Έλληνας πολιτικός που διετέλεσε δήμαρχος Αθηναίων για δύο περιόδους, από το 1870 ως το 1879. Ο Παναγής Κυριακός ήταν γιος του αγωνιστή του 1821 Σπυρίδωνα Κυριακού και αδερφός του διάσημου εκείνη την εποχή, ηθοποιού, Ιωάννη Κυριακού.

Η δημαρχιακή περίοδος του Κυριακού θεωρήθηκε επιτυχημένη. Ο Κυριακός, προτού αναλάβει ως Δήμαρχος, είχε διορισθεί σε θέση άμισθου γραφέα κι εν συνεχεία προήχθη σε έμμισθο. Ακολούθως, χρημάτισε βοηθός του Πρωτοκολλητή του Δημοτικού Συμβουλίου και, αργότερα, υπήρξε επί μακρό διάστημα Γραμματέας του Δήμου. Εξελέγη πολλές φορές Δημαρχικός Πάρεδρος και αναπληρωτής του Δημάρχου. Διετέλεσε πρωτοκολλητής του Δημοτικού Συμβουλίου και δύο φορές βουλευτής. Η πείρα και η θέλησή του ανέδειξε τη δημαρχική του περίοδο, η οποία θεωρήθηκε ως μια εκ των αξιολογότερων στην ιστορία του Δήμου των Αθηναίων. Διετέλεσε Δήμαρχος κατά τις περιόδους 22 Απριλίου 1870 - 23 Απριλίου 1874 και  την περίοδο 24 Απριλίου 1874 - 10 Μαΐου 1879. Επί δημαρχίας του αποφασίστηκε και άρχισε η κατασκευή του σημερινού Δημαρχείου Αθηνών.

Το όνομά του φέρει οδός των Αμπελοκήπων. Επίσης, Η 'πλατεία Βικτωρίας' έφερε παλαιότερα την ονομασία 'Πλατεία Κυριακού'.

## Βιβλιογραφία
*Μεγάλη Ελληνική Εγκυκλοπαίδεια (τομ. 15, σ. 482) - Δρανδάκης Παύλος
*Παγκόσμιο Βιογραφικό Λεξικό, Εκδοτική Αθηνών, Αθήνα, 1983-1988, τομ. 5, σ. 115

## Πηγές
*  
## Αναφορές


Κατηγορία:Βουλευτές Αθηνών
Κατηγορία:Δήμαρχοι Αθηναίων
Τσρες

Η **Τσρες** (κροατικά: Cres / Τσρες, ιταλικά: Cherso) είναι η **Χέρσος** των αρχαίων Ελλήνων. Είναι νησί της Αδριατικής στην Κροατία, έχει έκταση 405,7  τ.χλμ. και 3.184 κατοίκους σύμφωνα με την απογραφή του 2001. Πρωτεύουσα του νησιού είναι η κωμόπολη Τσρες με 2.959 κατοίκους. Θεωρούνταν μέχρι πρόσφατα το μεγαλύτερο κροατικό νησί, αφού έπειτα από νεότερες μετρήσεις βρέθηκε ότι έχει περίπου το ίδιο μέγεθος με το άλλο μεγάλο κροατικό νησί το Κρκ. Παρ’ όλα αυτά θεωρείται ακόμη και σήμερα το μεγαλύτερο νησί της Αδριατικής και το δέκατο ένατο μεγαλύτερο της Μεσογείου.

## Παραπομπές


Κρες
Αγανίκη Αινιάνος Μαζαράκη

Η **Αγανίκη Αινιάνος Μαζαράκη** (1838-1892) ήταν Ελληνίδα βουκολική ποιήτρια του 19ου αιώνα. 
Γεννήθηκε το 1838. Η καταγωγή της ήταν από ηρωική και λόγια οικογένεια της Υπάτης Φθιώτιδας. Πατέρας της ήταν ο Γεώργιος Αινιάν, πρωτεργάτης της Φιλικής Εταιρείας, ήρωας της επανάστασης και πολιτικός. Έμεινε ορφανή σε μικρή ηλικία και μεγάλωσε στο πλευρό του θείου της Δημητρίου, ο οποίος ως πρωτεργάτης της επανάστασης κατά του Όθωνα αναγκάστηκε να καταφύγει στα βουνά. Η μικρή Αγανίκη συμμεριζόμενη την τύχη του θείου της τον ακολούθησε, μεγαλώνοντας σε χωρικό περιβάλλον. Όταν τα πράγματα ησύχασαν εγκαταστάθηκε στην Αθήνα και φοίτησε στο Αρσάκειο, δείχνοντας μεγάλο ζήλο για τα γράμματα. Αποφοίτησε σε ηλικία 17 χρονών και στράφηκε στην σπουδή των αρχαίων Ελλήνων συγγραφέων και των Γάλλων ποιητών και πεζογράφων. Παντρεύτηκε το 1860 τον Ιωάννη Μαζαράκη από την Κύθνο. Έγραψε πολλά ποιήματα, τα οποία εν ζωή δεν δημοσίευσε ποτέ, αλλά και τα κράτησε μυστικά.  

## Πηγές
*  

Κατηγορία:Ελληνίδες ποιήτριες
Κατηγορία:Νεοέλληνες ποιητές
Σεργκί

Το **Σεργκί** () είναι νησί της Τυνησίας στη Μεσόγειο θάλασσα. Βρίσκεται στο αρχιπέλαγος των νήσων Κερκένα κι είναι το μεγαλύτερο από τα δύο κατοικημένα νησιά του αρχιπελάγους, το άλλο είναι το Γαρμπί.

Κατηγορία:Νησιά της Τυνησίας
Ιάκωβος Αργυρόπουλος

:*Για τον ομώνυμο εγγονό του, δείτε [[Ιάκωβος Αργυρόπουλος (1845-1923)]]*.

Ο **Ιάκωβος Αργυρόπουλος** (Φανάρι, 1774 - Αθήνα, 1850) ήταν Έλληνας λόγιος, που διετέλεσε Μεγάλος Διερμηνέας της Υψηλής Πύλης. Γεννήθηκε στο Φανάρι από επιφανή οικογένεια. Είχε εξαιρετική μόρφωση και ήταν πολύγλωσσος. Συνέταξε βιβλίο για την *Ιστορία της Περσίας*, το οποίο διαβάστηκε πολύ στην Τουρκία. Όταν άρχισε η επανάσταση, ο Αργυρόπουλος κατέφυγε με την οικογένειά του στην Ελλάδα.

## Οικογένεια
Από το γάμο του με την Μαριόρα Σούτσου (απεβ. 1846), κόρη του Μιχαήλ Α΄ Σούτσου, ηγεμόνα της Μολδαβίας, απέκτησε διάφορα παιδιά:
* Ελένη (απεβ. Ιάσιο 1848), παντρεύτηκε τον βογιάρο Ιων Παλλάντι (απεβ. 1838).
* Περικλής (Φανάρι 1810-Αθήνα 1860) ήταν νομικός, καθηγητής στο Πανεπιστήμιο Αθηνών και πολιτικός (υπουργός Εξωτερικών), βουλευτής και υπουργός. Νυμφεύτηκε την ΑγλαΣια Ροσέττι, κόρη του χετμάνου Ράντου Ροσέττι.
* Χαρίκλεια (Φανάρι 1808-Παρίσι 1884), παντρεύτηκε τον Αλέξανδρο Μαυροκορδάτο (1791-1865), τον πρώτο πρωθυπουργό της Ελλάδας.
* Σεβαστ[ε]ία (Κωνσταντινούπολη 1806 - Αθήνα 1883), παντρεύτηκε τον Κωνσταντίνο Μάνο (1785-1835), υπήρξε η πρώτη διευθύντρια του Αρσακείου Παρθεναγωγείου (το διάστημα 1842-1858).
* Αλέξανδρος, πλοίαρχος ελληνικής φρεγάτας.
* Εμμανουήλ (απεβ. Κωνσταντινούπολη 1874), δραγομάνος στην πρεσβεία της Ρωσίας, νυμφεύτηκε τη Σεμιράμια Φωτίου.
** Περικλής (1839-σε φυλακή της Αγ. Πετρούπολης 1862), αναρχικός.
* Κίμων (1842-1919), πρέσβης της Ρωσίας.
* Ευφροσύνη (γενν. 1847), παντρεύτηκε τον Νικόλα Ντάνζα, σύμβουλος Επικρατείας της Ρωσίας.
* Αλκιβιάδης (Φανάρι 1815-Κέρκυρα 1886), συνταγματάρχης της Ελλάδας, νυμφεύτηκε τη Σοφία Κρουπένσκι.
** Γεώργιος (Αθήνα 1847-Αγ. Πετρούπολη 1909), πρέσβης της Ελλάδας στη Ρουμανία και τη Ρωσία.
*** Σοφία (Λονδίνο 1882-Λωζάνη 1969), παντρεύτηκε τον Περικλή Αργυρόπουλο (1881-1966).
*** Αλέξανδρος (Λονδίνο 1884-Αθήνα 1962), παντρεύτηκε τη Λίλα Ράλλη.
*** Εμμανουήλ (Ρώμη 1889-στη μάχη του Λαγκαδά 1913), αεροπόρος στην Ελλάδα.
*** Γεώργιος (Βιέννη 1893-Λισαβόννα 1979), πρέσβης.
** Ελένη (Λαμασνίτα Βεσσαραβίας 1905-Μπαλακλάβα 1977), παντρεύτηκε τον Κωνσταντίνο πρίγκιπα Γκαγκάριν.
** Μαρία (γενν. Αθήνα 1853), παντρεύτηκε τον Βαλέρ Ζαντόβσκι, πρέσβη της Ρωσίας.

Στην Εφετηρίδα του 1837 ένας Ιάκωβος Αργυρόπουλος αναφέρεται ως Πρόεδρος του Ταμείου της Εκκλησίας. Πρέπει να διασταυρωθεί αν πρόκειται για το ίδιο πρόσωπο.

## Παραπομπές


## Πηγές
*  

## Εξωτερικοί σύνδεσμοι
*Ιάκωβος Αργυρόπουλος στον ''Πανδέκτη'', του Εθνικού Ιδρύματος Ερευνών.

Κατηγορία:Έλληνες λόγιοι του 18ου αιώνα
Κατηγορία:Οικογένεια Αργυροπούλου
Αργυροπουλος Ιακωβος
Delta Air Lines

Η **Delta Air Lines**, είναι μεγάλη αμερικανική αεροπορική εταιρεία με έδρα την Ατλάντα της Τζόρτζια των Ηνωμένων Πολιτειών. Τα γραφεία της εταιρίας βρίσκονται στο Διεθνές Αεροδρόμιο Ατλάντας Τζάκσον-Χάρτσφιλντ στην Ατλάντα. Η εταιρία και οι θυγατρικές της πραγματοποιούν πάνω από 5.400 πτήσεις ημερησίως ενώ το συνολικό δίκτυο περιέχει 333 προορισμούς σε 64 χώρες. Επίσης έχει 3 βάσεις εκτός Η.Π.Α, στο Άμστερνταμ, στο Παρίσι και στο Τόκυο. Η Delta είναι μια από τα 4 ιδρυτικά μέλη της αεροπορικής συμμαχίας SkyTeam.

Η εταιρία συγχωνεύθηκε το 2008 με τη NorthWest Airlines. Το 2013 η Delta ήταν η μεγαλύτερη εταιρία του κόσμου ανάλογα με τους προγραμματισμένους επιβάτες που θα μετέφερε.

## Συμφωνίες κοινού κώδικα
* Aeroflot                                                      
* Aerolineas Argentinas
* Aeromexico
* Air Europa
* Air France
* Alitalia
* China Airlines
* China Eastern Airlines
* China Southern Airlines
* Czech Airlines
* Garuda Indonesia
* Hawaiian Airlines
* Kenya Airways
* KLM
* Korean Air
* Seaborne Airlines
* Transavia
* Vietnam Airlines
* Virgin Atlantic
* Virgin Australia 
* WestJet
* Sky Express

## Στόλος
Η Delta Air Lines διαθέτει τον παρακάτω στόλο:



### Παλαιός στόλος

## Παραπομπές


Κατηγορία:Αμερικανικές αεροπορικές εταιρείες
Οικογένεια Διομήδη - Κυριακού

Η **οικογένεια Διομήδη-Κυριακού** από τις Σπέτσες είχε πολλά μέλη που έλαβαν μέρος στην Ελληνική Επανάσταση του 1821 αλλά και στην πολιτική της νεοσύστατης Ελλάδας. Το επώνυμό τους αρχικά αναφερόταν ως Κυριακός ή Κυριακού. Αργότερα προστέθηκε το Διομήδης σύμφωνα με τη λόγια συνήθεια που οφειλόταν στην αναγέννηση των κλασσικών σπουδών.

## Μέλη

* Αναστάσης Κυριακός, γενάρχης της οικογένειας
** Γιάννης Κυριακός, γιος του Αναστάση
*** Αναστάσιος Κυριακός, πλοιοκτήτης, αγωνιστής του 1821, σύζυγος Ελένης Μπόταση και γιος του Γιάννη
**** Νικόλαος Διομήδης Κυριακός, πλοιοκτήτης, αγωνιστής του 1821 και γιος του Αναστάση
**** Ιωάννης Διομήδης - Κυριακός, αντιναύαρχος των Σπετσών και γιος του Αναστάση
**** Μαρώ Κυριακού, σύζυγος Γιάννη Μπούκουρα και κόρη του Αναστάση
***** Ελένη Μπούκουρα, ζωγράφος, σύζυγος Φραντσέσκο Σαβέριο Αλταμούρα και γιος της Μαρώς
****** Ιωάννης Αλταμούρας, ζωγράφος και γιος της Ελένης
**** **[[Διομήδης Κυριακός]]**, νομικός, πρόεδρος της Βουλής, πρωθυπουργός της Ελλάδας και γιος του Αναστάση
***** Νικόλαος Διομήδης - Κυριακός, νομικός, σύζυγος Ελένης Φιλάρετου - Οικονομίδη και γιος του Διομήδη
****** **[[Αλέξανδρος Διομήδης]]**, μέλος της Ακαδημίας Αθηνών, συγγραφέας, διοικητής της Εθνικής Τράπεζας και της Τράπεζας της Ελλάδος, πρωθυπουργός της Ελλάδας και γιος του Νικολάου
****** Θεοδώρα Διομήδη, σύζυγος Νικολάου Πετσάλη και κόρη του Νικολάου
******* Θανάσης Πετσάλης - Διομήδης, πεζογράφος, θεατρικός συγγραφέας και γιος της Θεοδώρας
******** Νικόλαος Πετσάλης - Διομήδης, ιστορικός, λογοτέχνης και γιος του Θανάση
****** Κούλα Διομήδη, σύζυγος Λεωνίδα Παρασκευόπουλου και κόρη του Νικολάου
******* Ιωάννης Παρασκευόπουλος (1911 - 1932), γιος της Κούλας
***** Αναστάσιος Διομήδης - Κυριακός, καθηγητής θεολογίας και γιος του Διομήδη
****** Αικατερίνη Διομήδη - Κυριακού, σύζυγος του Νικόλαου Επισκοπόπουλου και κόρη του Αναστασίου
***** Παύλος Διομήδης, εκδότης και γιος του Διομήδη

## Παραπομπές


## Πηγές
* «Διομήδης-Κυριακός», λήμμα στο Εγκυκλοπαιδικό Λεξικό, Εκδοτικός Οίκος Ελευθερουδάκης, Αθήνα 1928
* «Αναστάσιος Διομήδης-Κυριακός» λήμμα στο ''Ενιαίος διαδικτυακός τόπος για την ιστορία του Ε.Κ.Π.Α.''
Σουκ

thumb|350px|''Σουκ στην πόλη της Σιδώνας, Λίβανος''
Το** σουκ** (αραβικά: سوق, αγγλικά: *souq* ή *souk*) είναι εμπορική περιοχή σε μια αραβική, μουσουλμανική ή βερβέρικη πόλη, που υποδηλώνει την έννοια της αγοράς (παζάρι). 

Ιστορικά, τα σουκ δημιουργούνταν έξω από τις πόλεις σε τοποθεσίες, όπου τα καραβάνια, φορτωμένα με αγαθά, σταματούσαν και οι έμποροι εξέθεταν τα προς πώληση εμπορεύματά τους. Εκείνες τις εποχές, τα σουκ δεν ήταν απλά αγορές εμπορικών συναλλαγών, αλλά και χώρος όπου πραγματοποιούνταν ποικίλες κοινωνικές και πολιτιστικές εκδηλώσεις. Αργότερα, λόγω της σημασίας που απέκτησαν οι εμπορικές αγορές, αλλά και της ανάπτυξης των πόλεων, τα σουκ μετατράπηκαν σε αστικά κέντρα.

Οι μορφές των σουκ διακρίνονται σε εποχιακά και μόνιμου χαρακτήρα αγορές. Τα εποχιακά σουκ γίνονταν σε περιοδικά χρονικά διαστήματα, κάθε χρόνο, μήνα ή εβδομάδα, και αποτελούσαν χώρο αγοραπωλησιών αγροτικών ζώων, αλλά και διάθεσης φρέσκων φρούτων και λαχανικών. Κατά τους προϊσλαμικούς χρόνους ή και στις απαρχές της ισλαμικής επικράτησης, τα σουκ, πέραν από τις εμπορικές δραστηριότητες, ήταν πασίγνωστα για τους παραμυθάδες και τους ποιητικούς διαγωνισμούς τους, καθώς και για τις παραστάσεις τσίρκου, ακροβατών, μουσικάντιδων και τραγουδιστών.

Τα μόνιμα σουκ επικεντρώνονται βασικά στις εμπορικές δραστηριότητες, δίχως ψυχαγωγικό ενδιαφέρον. Πριν από την εποχή των Ομεϋαδών (Umayyad), οι αγορές αυτές ήταν ένας ανοικτός χώρος, όπου οι έμποροι έστηναν κατά τη διάρκεια της ημέρας την πραγμάτεια τους σε πρόχειρους πάγκους και τη μετακινούσαν κατά τη νύχτα. 

Κατά τη διάρκεια της εποχής των Ομεϋαδών, οι κυβερνήσεις άρχισαν να μισθώνουν τη γη στους εμπόρους και αργότερα να την πωλούν σ’ αυτούς, όπου οι έμποροι άρχισαν βαθμιαία να χτίζουν τα μαγαζιά τους. Αυτό είναι το παραδοσιακό είδος των σουκ που αναπτύχθηκε στον αραβικό κόσμο και επικρατεί μέχρι και σήμερα.

Το σουκ της πόλης διατέμνεται σε μικρότερα εμπορικά τμήματα, που αποτελούν ένα λαβύρινθο από στενά σοκάκια, καθένα από τα οποία παίρνει το όνομά του από το προϊόν που διακινείται σ’ αυτό, όπως σουκ των χρυσαφικών, σουκ των ενδυμάτων και υφασμάτων, σουκ των δερμάτων, σουκ των μπαχαρικών, τα οποία προσφέρουν πανδαισία χρωμάτων και αρωμάτων, ενώ άλλα ονομάζονται από το επάγγελμα που ασκείται σ’ αυτά, όπως σουκ των ραφτάδων, σουκ των βυρσοδεψών, σουκ των γανωματάδων, σουκ των ξυλογλυπτών κλπ. 

Ανάμεσα στα πιο αξιόλογα στον αραβικό κόσμο είναι το περίφημο σουκ Χαμιντίγια (Hamidiyya) της Δαμασκού και τα σουκ του Αλέπο στη Συρία, τα σουκ της Σιδώνας και της Τρίπολης στον Λίβανο, το υπαίθριο παζάρι στην πλατεία Ζεμάα ελ-Φνα (Djemaa el-Fna) στο Μαρακές του Μαρόκου, το σουκ Χαν ελ-Χαλίλι (Khan el-Khalili) στο Κάιρο της Αιγύπτου, τα σουκ της Σαναά στην Υεμένη, τα σουκ στο Ντουμπάι κ. ά.

Τα παραδοσιακά σουκ της Βηρυτού ισοπεδώθηκαν κυριολεκτικά κατά τη διάρκεια του δεκαπενταετούς εμφυλίου πολέμου στον Λίβανο (1975 – 1990), αλλά κατασκευάστηκαν και πάλι πρόσφατα σε μοντέρνα αρχιτεκτονική γραμμή, που διατηρεί όμως στοιχεία της πρότερης αραβικής μορφολογίας τους.
 

Κατηγορία:Αραβικός πολιτισμός
Κατηγορία:Αραβική αρχιτεκτονική
Κατηγορία:Εμπορικά καταστήματα
Αναστραγγάλια η αμφίβολη

Η **Αναστραγγάλια η αμφίβολη** (*Anastrangalia dubia*) είναι κολεόπτερο από την οικογένεια Cerambycidae και την υποοικογένεια Lepturinae. Είναι ένα από τα πολλά είδη μικρών Cerambycidae, τα οποία αρχικά συνοψιζόταν στο γένος *Leptura*. Στο σημερινό γένος Αναστραγγάλια στην Ευρώπη κατατάσσονται τέσσερα είδη. Την Αναστραγγάλια την αμφίβολη τη συναντούμε σχεδόν σε όλες τις χώρες της Ευρώπης και σε λίγες χώρες της Βόρειας Αφρικής και της Ασίας.  Δυστυχώς τα διάφορα άτομα του είδους Αναστραγκάλια ντούμπια μπορεί να διαφέρουν αρκετά μεταξύ τους.

## Χαρακτηριστικά του ακμαίου
Ο θώρακας είναι στενός  και συγκλίνει προς τα πίσω. Αποκτά μήκος εννέα μέχρι δεκαέξι χιλιοστών. 

Το κεφάλι είναι επίμηκες και τα στοματικά μόρια δείχνουν εμπρός. Οι οφθαλμοί είναι νεφροειδείς.  Οι κεραίες είναι νηματοειδείς. Δεν φτάνουν την οπίσθια άκρη των ελύτρων. Εκφύονται μεταξύ των οφθαλμών και κοντά σε αυτούς.  Οι κρόταφοι είναι επιμήκεις και φουσκωμένοι προς τις πλευρές, σχηματίζοντας σχεδόν όρθια γωνία.
 
Το πρόνωτο έχει σχήμα καμπάνας. Είναι πολύ μακρύτερο παρά φαρδύ και στη μπροστινή άκρη είναι περιεσφιγμένο. Στο οπίσθιο μισό παριστάνει ένα ρηχό μεσαίο αυλάκι κατά μήκος. 

Το κεφάλι, το  πρόνωτο και η κοιλιά, όπως επίσης οι κεραίες, είναι τελείως μαύρα. Το χρώμα των ελύτρων στα αρσενικά κατά κανόνα είναι κίτρινα καφέ, με μια μαύρη γραμμή στην πλευρά. Αυτή μπορεί να είναι πολύ στενή ή αρκετά παχιά. Και η ραφή και η οπίσθια άκρη των ελύτρων είναι μαύρη. Στα θηλυκά τα έλυτρα έχουν κόκκινο χρώμα με μαύρες πλευρικές και οπίσθιες άκρες. Και εδώ η επέκταση του μαύρου χρώματος δείχνει μεγάλες παραλλαγές. Τελεία μαύρα άτομα συναντούμε στα θηλυκά αρκετά σπάνια, στα αρσενικά πάρα πολύ σπάνια. Στα δύο γένη τα έλυτρα δεν γυαλίζουν, αλλά ως εξαίρεση συναντάμε και αρσενικά με γυαλιστερά έλυτρα. Το τρίχωμα των ελύτρων είναι λεπτό και κίτρινο, και τα σημεία είναι μικρά και παντού όμοια πυκνά. 
thumb|Εικ.1: Πλευρική όψη

## Βιολογία
Η προνύμφη αναπτύσσεται σε διάφορα κωνοφόρα δέντρα. Ο βιολογικός κύκλος διαρκεί δύο χρόνια. Το ακμαίο γίνεται ορατό κατά την αρχή του καλοκαιριού. 

## Γεωγραφική εξάπλωση
Ο χώρος διαμονής εξαπλώνεται στην Ευρώπη από την Ισπανία, μέχρι την Ουκρανία και Λευκορωσία  και από της χώρες της Μεσογείου μέχρι την Πολωνία και τη Λιθουανία. Δεν απαντάται στην Πορτογαλία και στη Μεγάλη Βρετανία.  Πέρα από την Ευρώπη συναντάμε το είδος στην Αλγερία, τον Καύκασο και το Βόρειο Ιράν.

## Πηγές
* H. Freude, K. W. Harde, G. A. Lohse: *Die Käfer Mitteleuropas*, Bd. 9. Spektrum Akademischer Verlag in Elsevier, München 1966, ISBN 3-827-40683-8


Κατηγορία:Κολεόπτερα
Νικόλαος Καλλιφρονάς

Ο **Νικόλαος Καλλιφρονάς** (1851 - 13 Μαρτίου 1896) ήταν Έλληνας πολιτικός.

Γεννήθηκε στην Αθήνα και ήταν γιος του Δημητρίου Καλλιφρονά. Καταγόταν από την αθηναϊκή Οικογένεια Καλλιφρονά και αδέλφια του ήταν οι Λάμπρος Καλλιφρονάς και Ιωάννης Καλλιφρονάς.

Εξελέγη βουλευτής Αττικής στις εκλογές του 1895 και στη σύνοδο που ακολούθησε εξελέγη αντιπρόεδρος της Βουλής.  Διετέλεσε αντιπρόεδρος της Βουλής το 1895.

Απεβίωσε στην Αθήνα το 1896 όντας εν ενεργεία βουλευτής και ενταφιάστηκε στο μνήμα της οικογένειας Καλλιφρονά στο Α΄ Νεκροταφείο Αθηνών. Στη βουλή αντικαταστάθηκε από τον αδελφό του Ιωάννη Καλλιφρονά.

## Αναφορές


Κατηγορία:Βουλευτές Αττικής
Νικολαος
Εγώ, το ρομπότ

To ***Εγώ, το Ρομπότ*** (***I, Robot***) κυκλοφόρησε το 1950 μία συλλογή εννέα διηγημάτων του Ισαάκ Ασίμοφ. Τα διηγήματα πρωτοπαρουσιάστηκαν σε αμερικάνικα περιοδικά στην περίοδο μεταξύ 1940 και 1950. Αν και το κάθε διήγημα αποτελεί ξεχωριστή ενότητα, έχουν όλα την κοινή ιδέα του Ασίμοφ για τη ρομποτική και τους τρεις νόμους της.

## Περιεχόμενο
Την εισαγωγή του βιβλίου γράφει κάποιος ρεπόρτερ ο οποίος προσπαθεί να καταγράψει τη ζωή της Δρ. Σούζαν Κάλβιν. Τα διηγήματα που ακολουθούν: 
# Ο Ρόμπυ (Robbie)
# Φαύλος κύκλος (Runaround)
# Λογική (Reason)
# Ασκήσεις ακριβείας (Catch that Rabbit)
# Ψεύτη! (Liar!)
# Μικρό χαμένο ρομπότ (Little Lost Robot)
# Η φάρσα (Escape!)
# Ενδείξεις (Evidence)
# Η αποφευκτή σύγκρουση (The Evitable Conflict)
είναι αφηγήσεις της Σούζαν προς τον ρεπόρτερ.

## Υποδοχή
Οι New York Times περιέγραψαν το *Εγώ, το Ρομπότ* ως "ένα ενθουσιώδες θρίλερ επιστημονικής φαντασίας [το οποίο] θα μπορούσε να είναι διασκεδαστικό για αυτούς τα νεύρα των οποίων δεν έχουν γίνει ευαίσθητα από τις δυνατότητες την ατομικής ηλικίας".

## Ποπ κουλτούρα
### Κινηματογράφος
Στις 16 Ιουλίου του 2004 κυκλοφόρησε από την 20th Century Fox μια ταινία με τον ίδιο τίτλο με πρωταγωνιστή τον Γουίλ Σμιθ. Η ταινία περιέχει αρκετά στοιχεία από το διήγημα "Μικρό χαμένο ρομπότ", μερικά ονόματα από τους χαρακτήρες του Ασίμοφ και τους τρεις νόμους της ρομποτικής. Σε αντίθεση με τα βιβλία του Ασίμοφ, στην ταινία περιλαμβάνονται ορδές δολοφονικών ρομπότ.

## Παραπομπές

## Πηγές
* 
* 

Κατηγορία:Διηγήματα του Ισαάκ Ασίμωφ
Σχολή Γερασίμου Παλαιόκαππα

Η **Σχολή Γερασίμου Παλαιόκαππα** ήταν ανώτερο Ελληνικό εκπαιδευτικό ίδρυμα. Στο ίδρυμα αυτό πήγαιναν οι απόφοιτοι του Κωττουνιανού Ελληνομουσείου για να συνεχίσουν τις σπουδές τους. Βρίσκονταν στην Πάδουα της Ιταλίας. 
## Πηγές
*  

Κατηγορία:Εκπαιδευτικά ιδρύματα
Κατηγορία:Πάδοβα
ITT Corporation

Με την εξελληνισμένη εμπορική ονομασία **Διεθνής Τηλεφωνία  Τηλεγραφία**, γνωστότερη ως  **ITT Corporation**, (Άι-Τι-Τι Κορπορέσιον), φέρεται σήμερα ο μεγαλύτερος κατασκευαστικός όμιλος εταιρειών τηλεπικοινωνιών (στο μεγαλύτερο μέρος δραστηριοτήτων) στον κόσμο. Πρόκειται για δημόσια εταιρία των ΗΠΑ που εδρεύει στη Νέα Υόρκη, με πλήθος θυγατρικών εταιρειών στις οποίες  φέρονται να απασχολούνται συνολικά περίπου 40.000 άτομα. 
Τα έσοδα του ομίλου αυτού για το 2008 υπολογίστηκαν σε 11,7 δισεκατομμύρια δολάρια, γεγονός που το κατατάσσει, σύμφωνα με την έρευνα Φόρμπις, τον καλύτερο αμερικανικό όμιλο από πλευράς ορθής διαχείρισης και ύψους κερδών.

Ο κατασκευαστικός όμιλος ITT έχει αναπτύξει ένα ευρύτατο πεδίο ετερογενών δραστηριοτήτων που περιλαμβάνει από απλές μέχρι δορυφορικές επικοινωνίες, συστήματα ελέγχου οπλικών συστημάτων, συστήματα ασφάλειας ελέγχου και επιτήρησης προηγμένης τεχνολογίας, οπτικές ίνες ελέγχου,  καθώς επίσης πλήθος οργάνων, εξαρτημάτων και συσκευών που αφορούν μεταφορές, πολεμικές και αεροδιαστημικές βιομηχανίες μέχρι και μέσα διαχείρισης και μεταφοράς υδάτων. Είναι ο κυριότερος προμηθευτής της αμερικανικής πολεμικής αεροπορίας αλλά και πολλών άλλων φορέων στον κόσμο ευρύτερα.

Η ΙΤΤ ιδρύθηκε το 1920 από τον Αμερικανό επιχειρηματία Σωσθένη Μπεν ως “IT and T”. Στη δεκαετία του 1960 επί προεδρίας του Χάρολντ Τζενήν η ΙΤΤ παρουσίασε μια απίστευτη αλματώδη ανάπτυξη με  εξαγορές και συγχωνεύσεις πολλών εταιρειών μεταβαλλόμενη έτσι πολύ γρήγορα σε μία κατασκευαστική αυτοκρατορία ετερογενών δραστηριοτήτων. Το 1996 η εταιρία μετονομάστηκε σε "Διεθνείς Τηλεφωνικές Τηλεγραφικές Βιομηχανίες" (ITT Industries) που διατήρησε για δέκα χρόνια όταν το 2006 επανήλθε με το αρχικό όνομα.

## Εξωτερικοί σύνδεσμοι
*ITT Corporation
*Cortelco

## Πηγές

## Βιβλιογραφία
* Sampson, Anthony (1972). Κυρίαρχο κράτος: Η Μυστική Ιστορία της ΙΤΤ. Λονδίνο: Hodder και Stoughton. ISBN 0-340-17195-2.
* Σόμπελ, Robert (1982). "ITT: Η Διοίκηση της ευκαιρίας". Νέα Υόρκη: Times Βιβλία. ISBN 99925-2-968-7.
* Sutton, Antony (1996). "Η Γουώλ Στρητ και η άνοδος του Χίτλερ". Νέα Υόρκη: Βιβλία πειρατή. ISBN 1-56849-726-1.
* Σόμπελ, Robert (1999). "Η άνοδος και η πτώση των Βασιλέων ετερογενών δραστηριοτήτων". Νέα Υόρκη: Beard Βιβλία. ISBN 1-89312-247-6.
* Araskog, Rand (2000). "Η ITT Wars: Πρόσωπα - εχθρικές εξαγορές". Νέα Υόρκη: Beard Βιβλία. ISBN 1-89312-238-7.
* Klein, Naomi (2007). "Το Δόγμα Σοκ: Η άνοδος των καπιταλιστικών καταστροφών". Νέα Υόρκη: Metropolitan Books. ISBN 978-3-10-039611-2.

ΙΤΤ